Rettens dom (Fjerde Afdeling) af 5. oktober 2020 –

Broughton mod Eurojust

(Sag T-87/19)

»Personalesag – midlertidigt ansatte – suspension af avancement til et højere løntrin for en periode på seks måneder – annullation af omklassificering til en højere lønklasse – evne til at arbejde på et tredje sprog – administrativ undersøgelse – loyalitetspligt – upartiskhed – ret til forsvar – processuel ligestilling – begrundelsespligt – vedtægtens artikel 11 og 12«

1. Retslig procedure – offentliggørelse af afgørelser – søgsmål inden for personaleområdet – anmodning fra en part om udeladelse af oplysninger om tredjeparters navne, titler og funktioner – forpligtelse for retten til at sikre en rimelig balance mellem offentliggørelse af afgørelser og retten til beskyttelse af personoplysninger – udeladelse af titler og funktioner, som kan skade adgangen til og forståelsen af domme – ikke lagt til grund (Art. 16 TEUF; Den Europæiske Unions charter om grundlæggende rettigheder, art. 47; statutten for Domstolen, art. 37) (jf. præmis 49 og 50)

2. Tjenestemænd – disciplinærordning – undersøgelse forud for indledningen af en disciplinærsag – undersøgernes forpligtelser – krav om uafhængighed og upartiskhed – rækkevidde (jf. præmis 64, 66 og 67)

3. Tjenestemænd – disciplinærordning – undersøgelse forud for indledningen af en disciplinærsag – administrationens skønsbeføjelse – grænser – afhøring af vidner efter anmodning fra den berørte tjenestemand – forpligtelse for den berørte til at underbygge sin anmodning – rækkevidde (Tjenestemandsvedtægten, bilag IX) (jf. præmis 78, 79, 81, 82 og 84-86)

4. Tjenestemænd – disciplinærordning – procedure – overholdelse af retten til forsvar – forpligtelse til at fremsende referaterne af vidneafhøringerne til den berørte – tilsidesættelse – annullation af den disciplinære afgørelse – betingelser [Chartret om grundlæggende rettigheder, art. 41, stk. 2, litra a); tjenestemandsvedtægten, bilag IX, art. 17 og 18] (jf. præmis 96-100 og 103)

5. Tjenestemænd – Europols personale – ansættelse – pligt til at påvise evnen til at arbejde på et andet og et tredje sprog – rækkevidde [Rådets afgørelse 2002/187/RIA, art. 30, stk. 1; ansættelsesvilkårene for de øvrige ansatte, art. 12, stk. 2, litra e)] (jf. præmis 113, 114 og 116)

6. Tjenestemænd – midlertidigt ansatte – rettigheder og forpligtelser – loyalitetspligt – begreb – rækkevidde – konstatering af forseelsen – krav om forsætlig adfærd (Tjenestemandsvedtægten, art. 11 og 12) (jf. præmis 149)

7. Tjenestemænd – disciplinærordning – disciplinærsanktion – skærpende omstændigheder – den berørte tilhører det ledende personale (Tjenestemandsvedtægten, bilag IX) (jf. præmis 161)

8. Tjenestemandssager – fuld prøvelsesret – påstand om tilbagebetaling af beløb, der er betalt til modparten – formaliteten (Tjenestemandsvedtægten, art. 91, stk. 1) (jf. præmis 175)

Sagens genstand

Søgsmål støttet på artikel 270 TEUF i det væsentlige med påstand om for det første annullation af Eurojusts afgørelser af 4. maj 2018, hvorved Eurojust suspenderede sagsøgerens avancement til et højere løntrin i en periode på seks måneder, fastslog, at fransk var hans tredje sprog, annullerede hans omklassificering fra lønklasse AD 9 til lønklasse AD 10, der fandt sted i 2012, og foretog tilbagesøgning af de beløb, som han havde modtaget fra dette år som følge af denne omklassificering, for det andet om, at det fastslås, at fransk skal anses for at være sagsøgerens andet sprog og nederlandsk for at være hans tredje sprog, for det tredje om, at det fastslås, at tilbagesøgningen af de beløb, som sagsøgeren modtog som følge af omklassificeringen til en anden lønklasse, var ulovlig, og at de beløb, der blev tilbagesøgt af Eurojust, skal tilbagebetales til sagsøgeren, samt for det fjerde om, at det fastslås, at Eurojust skal genindsætte sagsøgeren i den samme retsstilling som den, han tidligere befandt sig i.

Konklusion

1) Den Europæiske Unions Agentur for Strafferetligt Samarbejde (Eurojust), frifindes.